######  Projekts

**LATVIJAS REPUBLIKAS MINISTRU KABINETS**

2012.gada Noteikumi Nr.

Rīgā (prot. Nr. §)

**Noteikumi par Padziļinātās sadarbības programmas darbību**

Izdoti saskaņā ar likuma

„Par nodokļiem un nodevām”

71.panta ceturto un

sesto daļu

**I. Vispārīgie jautājumi**

1. Noteikumi nosaka:

1.1. kritērijus Padziļinātās sadarbības programmas (turpmāk – programma) dalībnieka statusa iegūšanai;

1.2. pieteikuma dalībai programmā iesniegšanas un izskatīšanas kārtību;

1.3. kārtību, kādā nodokļu maksātāju iekļauj programmā un publicē informāciju par nodokļu maksātāja iekļaušanu Padziļinātās sadarbības programmas dalībnieku reģistrā (turpmāk – reģistrs);

1.4. kritērijus programmas dalībnieka statusa atņemšanai;

1.5. kārtība, kādā tiek sniegts Padziļinātās sadarbības programmas komisijas (turpmāk – komisija) atzinums.

2. Programmas darbību nodrošina Finanšu ministrija un Valsts ieņēmumu dienests. Nodokļu jomu regulējošajos normatīvajos aktos noteiktās priekšrocības programmā iekļautajiem nodokļu maksātājiem nodrošina Valsts ieņēmumu dienests un citas valsts pārvaldes iestādes.

**II. Kritēriji programmas dalībnieka statusa iegūšanai**

3. Lai nodokļu maksātājs tiktu uzņemts programmā un iegūtu programmas dalībnieka statusu (turpmāk – dalībnieks), tam jāatbilst šādiem pamatkritērijiem:

3.1. saimnieciskā darbība tiek veikta ilgāk kā pilnus trīs pārskata gadus;

3.2. nav Valsts ieņēmumu dienesta administrēto nodokļu (nodevu) parādu, kuru kopsumma pārsniedz 100 latu;

3.3. nodokļu maksātāja darba ņēmēju mēneša vidējie darba ienākumi pirmajos trijos gada ceturkšņos pēdējo četru gada ceturkšņu periodā līdz pieteikuma iesniegšanai ir lielāki par 100 procentiem no darba ņēmēju vidējiem darba ienākumiem attiecīgajā tautsaimniecības nozarē atbilstoši NACE 2.red. klasifikācijas divu zīmju līmenim valstī minētajā periodā un nav mazāki par darba ņēmēju vidējiem darba ienākumiem valstī pēc Centrālās statistikas pārvaldes datiem;

3.4. nodokļu maksātājs vai tā valdes vai padomes loceklis saistībā ar nodokļu maksātāja darbību nav atzīts par vainīgu noziedzīgā nodarījumā par krāpšanu, kontrabandu, neatļautām darbībām ar muitošanai pakļautām precēm vai citām vērtībām, uzņēmējdarbību bez reģistrēšanas un bez atļaujas (licences), izvairīšanos no nodokļu un tiem pielīdzināto maksājumu nomaksas;

3.5. nodokļu maksātājam nav ar tiesas nolēmumu pasludināts maksātnespējas process, uzsākts tiesiskās aizsardzības process vai ārpustiesas tiesiskās aizsardzības process;

3.6. pēdējo trīs pārskata gadu laikā nodokļu maksātājs nav sodīts par nodokļu normatīvo aktu pārkāpumu, saistībā ar kuru budžetā papildus iemaksājamās summas (soda naudas, nodokļu uzrēķini, utt.) pārsniedz sešus procentus no nodokļu maksātāja attiecīgā pārskata gada apgrozījuma;

3.7. nodokļu maksātājs vai tā valdes vai padomes loceklis gada laikā pirms pieteikuma iesniegšanas nav sodīts par pārkāpumu, kas attiecas uz nodokļu maksātāja nodokļu saistībām vai par darba tiesisko attiecību vai darba aizsardzību regulējošo normatīvo aktu pārkāpumu, izņemot, ja par atsevišķu pārkāpumu ir piemērots brīdinājums vai naudas sods, kas nepārsniedz 250 latus, un gada laikā sodu kopsumma nepārsniedz 750 latus;

3.8. pārskata gadā pirms pieteikuma iesniegšanas nodokļu maksātājs ir veicis saimniecisko darbību un atbilstoši iepriekšējā gada, par kuru dati pieejami Centrālās statistikas pārvaldes mājas lapā, gada pārskata rādītājiem:

3.8.1. saistību īpatsvars bilancē nepārsniedz vidējo rādītāju attiecīgajā tautsaimniecības nozarē atbilstoši NACE 2.red. klasifikācijas divu zīmju līmenim;

3.8.2. kopējais likviditātes rādītājs nav zemāks par 1;

3.8.3. apgrozījuma rentabilitātes rādītājs nav zemāks par vidējo rādītāju attiecīgajā tautsaimniecības nozarē atbilstoši NACE 2.red. klasifikācijas divu zīmju līmenim.

3.9. gada laikā pirms pieteikuma iesniegšanas nodokļu maksātājs nav veicis darījumu vai darījumus, kuru kopējā summa pārsniedz 1000 latu, ar tādu nodokļu maksātāju, kuram saskaņā ar likumu „Par nodokļiem un nodevām” Valsts ieņēmumu dienests ir apturējis saimniecisko darbību, par ko izdarīts attiecīgs ieraksts Uzņēmuma reģistra vestajā reģistrā vai arī informācija publicēta Valsts ieņēmumu dienesta mājas lapā, izņemot gadījumu, kad Valsts ieņēmumu dienests ir atļāvis pabeigt darījumu, arī izpildīt maksājumu saistības;

3.10. nodokļu maksātājs ir ieviesis iekšējo nodokļu risku vadības un kontroles sistēmu.

4. Šo noteikumu 3.1. un 3.8.apakšpunktu var neņemt vērā, ja nodokļu maksātājs ir veicis saimniecisko darbību vismaz vienu pārskata gadu, ir veicis sākotnējos ieguldījumus pamatlīdzekļos vai nemateriālajos ieguldījumos, kas tiek izmantoti pamatdarbības nodrošināšanai, ne mazāk kā 3 miljonu latu apmērā, kā arī ir savlaicīgi iesniedzis gada pārskatu par iepriekšējo pārskata periodu.

5. Šo noteikumu 3.3.apakšpunktā noteiktās prasības var neņemt vērā, ja to neizpilde saistīta ar objektīviem apstākļiem (piemēram, reģionālās atalgojuma atšķirības vai nepilna laika darba ņēmēju nodarbināšana). Šajā gadījumā nodokļu maksātājs nodrošina pierādījumus objektīvo apstākļu esamībai.

6. Šo noteikumu 3.8.apakšpunkts nav attiecināms uz finanšu un kapitāla tirgus dalībniekiem.

**III. Pieteikuma dalībai programmā iesniegšanas un izskatīšanas kārtība**

7. Nodokļu maksātājs, kurš vēlas piedalīties programmā, iesniedz elektroniski, izmantojot Valsts ieņēmumu dienesta Elektroniskās deklarēšanās sistēmu (turpmāk – EDS), pieteikumu dalībai programmā (turpmāk – pieteikums) saskaņā ar šo noteikumu pielikumu.

8. Valsts ieņēmumu dienests 5 darba dienu laikā paziņo Finanšu ministrijai par pieteikuma saņemšanu.

9. Valsts ieņēmumu dienests 10 darba dienu laikā pēc pieteikuma saņemšanas sniedz Finanšu ministrijai informāciju par nodokļu maksātāja atbilstību šo noteikumu 3. (izņemot 3.5.apakšpunktu daļā par tiesiskās aizsardzības procesa vai ārpustiesas tiesiskās aizsardzības procesa uzsākšanu, 3.7.apakšpunktu daļā par darba tiesisko attiecību un darba aizsardzības normatīvo aktu pārkāpumiem un 3.10.apakšpunktu), 4., 5. un 6.punktā minētajiem kritērijiem pieteikuma iesniegšanas dienā. Šajā punktā noteiktajā termiņā netiek ieskaitīts laikposms, kad nodokļu administrācija attiecībā uz nodokļu maksātāju veic nodokļu administrēšanas pasākumus.

10. Finanšu ministrija, saņemot pieteikumu ar šo noteikumu 9.punktā minēto Valsts ieņēmumu dienesta informāciju, izvērtē nodokļu maksātāja atbilstību noteikumu 3.punktā noteiktajiem kritērijiem un:

10.1. Administratīvā procesa likumā noteiktajos termiņos pieņem lēmumu par programmas dalībnieka statusa piešķiršanu, ja nodokļu maksātājs atbilst visiem šajos noteikumos minētajiem kritērijiem dalībnieka statusa iegūšanai. Lēmumu par programmas dalībnieka statusu piešķiršanu nodokļu maksātājam paziņo Paziņošanas likumā noteiktajā kārtībā;

10.2. Administratīvā procesa likumā noteiktajos termiņos pieņem lēmumu par atteikumu iekļaut nodokļu maksātāju programmā, ja nodokļu maksātājs neatbilst šo noteikumu 3.1. (ja nav konstatēta šo noteikumu 4.punktā minētā atkāpe), 3.8. (ja nav konstatēta šo noteikumu 4.punktā minētā atkāpe), 3.2., 3.3. (ja nav konstatēta šo noteikumu 5.punktā minētā atkāpe), 3.4., 3.5., 3.6., 3.7., 3.9. un 3.10. apakšpunktā minētajiem kritērijiem. Lēmumu par atteikumu iekļaut nodokļu maksātāju programmā nodokļu maksātājam paziņo Paziņošanas likumā noteiktajā kārtībā;

10.3. nodod pieteikumu ar izvērtējumu par nodokļu maksātāja atbilstību 3., 4., un 5.punktā minētajiem kritērijiem komisijai izskatīšanai komisijas sēdē un atzinuma sniegšanai, ja nodokļu maksātājs neatbilst tikai noteikumu 3.1. (ja ir konstatēta šo noteikumu 4.punktā minētā atkāpe), 3.8. (ja ir konstatēta šo noteikumu 4.punktā minētā atkāpe) vai 3.3. (ja ir konstatēta šo noteikumu 5.punktā minētā atkāpe) apakšpunktā minētajam kritērijam.

11. Komisija pēc nepieciešamo dokumentu saņemšanas vai pēc pieprasītās papildu informācijas saņemšanas 10 darba dienu laikā sniedz Finanšu ministrijai atzinumu, iesakot pieņemt vienu no šādiem lēmumiem:

11.1. piešķirt dalībnieka statusu;

11.2. nepiešķirt dalībnieka statusu.

12. Komisija atzinumu par nodokļu maksātāja atbilstību vai neatbilstību programmas dalībnieka statusam noformē rakstiski atzinuma veidā. Atzinumā iekļauj izvērtējumu attiecībā uz nodokļa maksātāja atbilstību Padziļinātās sadarbības programmas dalībnieka kritērijiem un norādi, vai komisija atbalsta nodokļu maksātāja iekļaušanu Padziļinātās sadarbības programmā.

13. Finanšu ministrija, pamatojoties uz šo noteikumu 12.punktā minēto komisijas atzinumu, Administratīvā procesa likumā noteiktajā termiņā pieņem vienu no šo noteikumu 11.punktā minētajiem lēmumiem, paziņojot to nodokļu maksātājam Paziņošanas likumā noteiktajā kārtībā.

14. Ja Finanšu ministrija ir pieņēmusi lēmumu par programmas dalībnieka statusa piešķiršanu, tā 3 darba dienu laikā ievieto Finanšu ministrijas mājas lapā pieejamā reģistrā informāciju par programmas dalībnieka statusa piešķiršanu nodokļu maksātājam.

**IV. Kritēriji programmas dalībnieka statusa atņemšanai**

15. Programmas dalībnieks tiek izslēgts no programmas bez brīdinājuma, ja pēc iekļaušanas programmā:

15.1. tam ar tiesas nolēmumu ir pasludināts maksātnespējas process, uzsākts tiesiskās aizsardzības process vai ārpustiesas tiesiskās aizsardzības process;

15.2. nodokļu maksātājs ir veicis darījumu vai darījumus, kuru kopējā summa pārsniedz 1000 latu, ar tādu nodokļu maksātāju, kuram saskaņā ar likumu „Par nodokļiem un nodevām„ Valsts ieņēmumu dienests ir apturējis saimniecisko darbību, par ko izdarīts attiecīgs ieraksts Uzņēmuma reģistra vestajā reģistrā vai arī informācija publicēta Valsts ieņēmumu dienesta mājas lapā, izņemot gadījumu, kad Valsts ieņēmumu dienests ir atļāvis pabeigt darījumu, arī izpildīt maksājumu saistības;

15.3. nodokļu maksātājs vai tā valdes vai padomes loceklis saistībā ar nodokļu maksātāja darbību ir atzīts par vainīgu noziedzīgā nodarījumā par krāpšanu, kontrabandu, neatļautām darbībām ar muitošanai pakļautām precēm vai citām vērtībām, uzņēmējdarbību bez reģistrēšanas un bez atļaujas (licences), izvairīšanos no nodokļu un tiem pielīdzināto maksājumu nomaksas;

15.4. nodokļu maksātājs ir sodīts par nodokļu normatīvo aktu pārkāpumu, saistībā ar kuru valsts budžetā iemaksājamās summas (soda naudas, nodokļu uzrēķini, utt.) pārsniedz sešus procentus no nodokļu maksātāja iepriekšējā pārskata gada apgrozījuma;

15.5. nodokļu maksātājs vai tā valdes vai padomes loceklis gada laikā pirms pieteikuma iesniegšanas ir sodīts par pārkāpumu, kas attiecas uz nodokļu maksātāja nodokļu saistībām vai par darba tiesisko attiecību vai darba aizsardzību regulējošo normatīvo aktu pārkāpumu, izņemot, ja par atsevišķu pārkāpumu ir piemērots brīdinājums vai naudas sods, kas nepārsniedz 250 latus un gada laikā sodu kopsumma nepārsniedz 750 latus.

16. Valsts ieņēmumu dienests, konstatējot šo noteikumu 15.1. (daļā par tiesiskās aizsardzības procesa vai ārpustiesas tiesiskās aizsardzības procesa uzsākšanu uzraudzību veic Finanšu ministrija), 15.2., 15.3., 15.4., vai 15.5. (daļā par darba tiesisko attiecību un darba aizsardzības normatīvo aktu pārkāpumiem uzraudzību veic Finanšu ministrija) apakšpunktā minēto gadījumu, 5 darba dienu laikā informē Finanšu ministriju, un Finanšu ministrija pieņem lēmumu par programmas dalībnieka statusa atņemšanu.

17. Ja Valsts ieņēmumu dienests pēc nodokļu maksātāja iekļaušanas programmā konstatē, ka nodokļu maksātājs vairs neatbilst šo noteikumu 3.2., 3.3. vai 3.8.apakšpunktā noteiktajiem kritērijiem, tas 10 darba dienu laikā pēc neatbilstību programmai konstatācijas izsaka brīdinājumu programmas dalībniekam par izslēgšanu no programmas.

18. Ja Valsts ieņēmumu dienests 30 dienu laikā pēc brīdinājuma izteikšanas ir saņēmis programmas dalībnieka informāciju, kurā norādīti objektīvi iemesli šo noteikumu 3.3. vai 3.8. apakšpunktā minēto kritēriju neievērošanai, vai arī nav saņēmis minēto informāciju, Valsts ieņēmumu dienests 5 darba dienu laikā nosūta Finanšu ministrijai saņemto programmas dalībnieka informāciju vai informē, ka tā nav saņemta. Ja programmas dalībnieks 30 dienu laikā ir novērsis neatbilstības programmai, Valsts ieņēmumu dienests informāciju Finanšu ministrijai nenosūta.

19. Finanšu ministrija, saņemot 18.punktā minēto informāciju, nodod to komisijai izskatīšanai komisijas sēdē un atzinuma sniegšanai.

 20. Komisija pēc šo noteikumu 19.punktā minētās informācijas saņemšanas 10 darba dienu laikā sniedz Finanšu ministrijai atzinumu, iesakot pieņemt vienu no šādiem lēmumiem:

20.1. atņemt dalībnieka statusu;

20.2. neatņemt dalībnieka statusu.

21. Finanšu ministrija, pamatojoties uz šo noteikumu 20.punktā minēto komisijas atzinumu, pieņem vienu no šo noteikumu 20.punktā minētajiem lēmumiem, paziņojot to nodokļu maksātājam Paziņošanas likumā noteiktajā kārtībā.

22. Ja Finanšu ministrija pieņem lēmumu atņemt dalībnieku statusu, tā 3 dienu laikā izslēdz dalībnieku no reģistra.

**V. Noslēguma jautājumi**

23. Divpadsmit mēnešus no šo noteikumu spēkā stāšanās nodokļu maksātājam, lai tas tiktu uzņemts programmā, papildus šo noteikumu 3.punktā noteiktajiem kritērijiem, ir jāatbilst arī šādiem kritērijiem:

23.1. pēdējo triju pārskata gadu laikā vidējais neto apgrozījums pārskata gadā pārsniedz trīs miljonus latu;

23.2. pēdējo triju pārskata gadu laikā vidējā valsts budžetā iemaksāto nodokļu kopsumma pārskata gadā pārsniedz 500 000 latu;

23.3. pēdējos sešos mēnešos nodokļu maksātājs mēnesī nodarbina vidēji vismaz 25 darbiniekus.

24. Šo noteikumu 23.2.apakšpunktā minēto kritēriju var neņemt vērā, ja tā neizpilde ir saistīta ar objektīviem apstākļiem (piemēram, nozares specifika, sezonalitāte, orientācija uz eksportu vai īslaicīgs darba apjoma samazinājums) kritēriju neizpildei. Šajā gadījumā nodokļu maksātājs nodrošina pierādījumus objektīvo apstākļu esamībai.

25. Divpadsmit mēnešus no šo noteikumu spēkā stāšanās, piemērojot šo noteikumu 9.punktu, Valsts ieņēmumu dienests nosūta Finanšu ministrijai arī informāciju par nodokļu maksātāja atbilstību šo noteikumu 23.punktā minētajiem kritērijiem.

26. Divpadsmit mēnešus no šo noteikumu spēkā stāšanās, piemērojot šo noteikumu 17. un 18.punktu, Valsts ieņēmumu dienests izvērtē nodokļu maksātāja atbilstību arī šo noteikumu 23.3.apakšpunktā minētajam kritērijam.

27. Divpadsmit mēnešu laikā no šo noteikumu spēkā stāšanās netiek ņemts vērā šo noteikumu 3.10.apakšpunktā minētais kritērijs.

28. Šo noteikumu 3.9.apakšpunktā minētais kritērijs tiek vērtēts, sākot ar 2012.gada 1.augustu.

29. Noteikumi stājas spēkā 2012.gada 1.jūlijā.

Ministru prezidents V.Dombrovskis

Finanšu ministrs A.Vilks

21.06.2012 14:56

1864

Roberts Auziņš

Finanšu ministrijas

Nodokļu administrēšanas

un grāmatvedības politikas departamenta

Nodokļu administrēšanas politikas nodaļas

vecākais eksperts

 67095645 e-pasts: roberts.auzins@fm.gov.lv

Ilze Grīnberga

Finanšu ministrijas

Nodokļu administrēšanas

un grāmatvedības politikas departamenta

Nodokļu administrēšanas politikas nodaļas

vecākā referente

 67095682 e-pasts: ilze.grinberga@fm.gov.lv